Twee van Despatch sterf toe huis op plaas brand | News24
Twee van Despatch sterf toe huis op plaas brand
Alvené Appollis & Cara-Lee Dorfling
=Rudi Koertzen, internasionaal bekende krieketskeidsregter, en sy vrou, Hyla, praat oor die verlies van sy neefs, Andrew en Johan Koertzen, wat in 'n brand dood is. Foto: WERNER HILLS
Sy neefs was soos broers vir hom, het 'n bedroefde Rudi Koertzen, internasionaal bekende krieketskeidsregter, Maandag gesê.
Johan (62) en Andrew Koertzen (68) is dood in 'n brand in 'n plaashuis in die Jansenville-distrik.
"Ek het my broers in daardie brand verloor – nie my neefs nie. Om te dink ek sou dalk saam met hulle daar gewees het," het Koertzen gesê.
Die Koertzen-broers het glo geslaap toe 'n deel van die huis Vrydagoggend omstreeks 01:00 op die plaas Witrugberg, waar hulle tuis was vir 'n jaguitstappie, begin brand het.
Volgens ao. Pierre Harmse, 'n polisie­woordvoerder, het Johan in die huis doodgebrand. Andrew het Saterdag in die Dora Nginza-hospitaal in Port Elizabeth aan brandwonde beswyk.
"Hulle het met Johan se buurman en jare lange vriend, Billy Eyre, die plaas besoek om te gaan jag," vertel Hyla, Rudi se vrou, terwyl haar man verslae voor hom uitstaar.
"Billy het glo wakker geword van die hond se getjank. Hy het opgespring en Johan en Andrew probeer wakker maak. Johan kon glo nie wakker skrik nie. Andrew het, soos ek verstaan, in 'n brandende kamer ingehardloop toe hy probeer vlug."
Die vermoede is dat Johan toereeds aan rookinaseming beswyk het.
"Ons het as kinders saam hier in die Swartkopsrivier geswem en gehengel. Die jag is maar deel van ons – ons het in die ou dae nie gewere gehad nie, maar ons ketties het oortyd gewerk," onthou hy. "Ek het net verlede week vir Johan gevra wanneer vat hy my saam. Dis vreemd dat die twee so saam-saam, 'n dag uit mekaar, sou sterf. Ek kan dit nie glo nie."
Johan se vrou, Martha, het gister in hul woning op Despatch gesê sy weet haar man sou op dié plaas wou sterf as hy 'n keuse gehad het.
"Net nie só nie. Hy het altyd gesê ons moet sy as op die Witrugberg-plaas, waar hy gereeld met Billy gekuier het, strooi as hy weg is. Dis so vreemd. Hy het verlede jaar wonderbaarlik sy kanker oorkom en kyk nou."
Nico Eyre, die plaaseienaar en Billy se seun, het gesê dit is onduidelik wat die brand veroorsaak het. "Dit bly 'n raaisel. Daar is nie eens elektrisiteit in daardie huis nie; dit maak nie sin nie."
Eyre het gesê hy laat dit aan die polisieondersoek oor.
"My pa het weggekom met net 'n gebreekte toon en geringe beserings, maar Andrew en Johan se dood is baie moeilik," het hy hartseer gesê.
Volgens Harmse sal die polisie eers volgende week 'n verslag ontvang oor wat moontlik die brand veroorsaak het.
Johan laat sy vrou, Martha, sy seun, Rudolph, en dogter, Esmerelda, agter. Andrew laat sy vrou, Hettie, en twee seuns, Morné en Andrew, agter.